CELEX: E2016C0036
Language: mt
Date: 2016-02-09 00:00:00
Title: Deċiżjoni tal-Awtorità ta' Sorveljanza tal-EFTA Nru 36/16/COL tad-9 ta' Frar 2016 li parzjalment tirrevoka d-Deċiżjoni Nru 227/04/COL rigward l-istatus tal-Iżlanda għas-Settiċemija Emorraġika Virali (VHS) [2016/1862]

20.10.2016   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 284/35
            
         DEĊIŻJONI TAL-AWTORITÀ TA' SORVELJANZA TAL-EFTA
   Nru 36/16/COL
   tad-9 ta' Frar 2016
   li parzjalment tirrevoka d-Deċiżjoni Nru 227/04/COL rigward l-istatus tal-Iżlanda għas-Settiċemija Emorraġika Virali (VHS) [2016/1862]
   L-AWTORITÀ TA' SORVELJANZA TAL-EFTA,
   Wara li kkunsidrat l-Att imsemmi fil-punt 5a tal-Parti 4.1 tal-Kapitolu I tal-Anness I tal-Ftehim taż-ŻEE (Id-Direttiva tal-Kunsill 2006/88/KE tal-24 ta' Ottubru 2006 dwar il-ħtiġiet tas-saħħa tal-annimali għall-annimali tal-akkwakultura u l-prodotti tagħhom, u dwar il-prevenzjoni u l-kontroll ta' ċertu mard f'annimali akkwatiċi (1)), kif adattata għall-Ftehim taż-ŻEE mill-punt 4(d) tal-Protokoll 1 tal-Ftehim taż-ŻEE u l-Artikoli 1(2) u 3 tal-Protokoll 1 għall-Ftehim dwar is-Sorveljanza u l-Qorti,
   Wara li kkunsidrat id-Deċiżjoni Nru 494/13/COL tal-Awtorità ta' Sorveljanza tal-EFTA (“l-Awtorità”) tal-11 ta' Diċembru 2013 li tagħti s-setgħa lill-Membru tal-Kulleġġ b'responsabbiltà speċjali għal kwistjonijiet veterinarji u fitosanitarji sabiex jieħu ċerti deċiżjonijiet f'dak il-qasam (id-Dokument Nru 683826),
   Billi:
   Permezz tad-Deċiżjoni Nru 227/04/COL, l-Awtorità rrikonoxxiet iż-żona kontinentali u kostali kollha tal-Iżlanda bħala pajjiż ħieles min-Nekrożi Ematopojetika Infettiva (IHN) u s-Settiċemija Emorraġika Virali (VHS).
   Fit-23 ta' Ottubru 2015, l-Iżlanda nnotifikat permezz tas-Sistema ta' Notifika tal-Mard tal-Annimali tfaqqigħa tal-VHS fil-lumpfish ta' oriġini selvaġġa użati bħala ħut għat-trobbija fir-reġjun ta' Landnamsholf. Aktar informazzjoni dwar il-miżuri meħuda kienu pprovduti permezz ta' ittra tat-13 ta' Novembru 2015 (Dokument Nru 780869, ref. ANR15110004/20.5).
   Fid-dawl ta' dan ta' hawn fuq, l-istatus ta' 'ħielsa mill-VHS' għall-Iżlanda, kif rikonoxxut mid-Deċiżjoni Nru 227/04/COL, għandu jiġi rtirat.
   Ma kien hemm l-ebda bidla rigward l-istatus tal-Iżlanda għall-IHN.
   Għalhekk hu xieraq li tkun irrevokata d-Deċiżjoni Nru 227/04/COL biss fir-rigward tal-istatus tal-VHS għall-Iżlanda.
   Din id-Deċiżjoni hija konformi mal-opinjoni tal-Kumitat Fitosanitarju u Veterinarju tal-EFTA.
   ADOTTAT DIN ID-DEĊIŻJONI:
   
               1.
            
            
               Id-Deċiżjoni Nru 227/04/COL hi revokata rigward l-istatus tal-Iżlanda għas-Settiċemija Emorraġika Virali.
            
         
               2.
            
            
               Id-Deċiżjoni Nru 227/04/COL tibqa' fis-seħħ rigward l-istatus tal-Iżlanda għan-Nekrożi Ematopojetika Infettiva.
            
         
               3.
            
            
               Din id-Deċiżjoni hija indirizzata lill-Iżlanda.
            
         
      Magħmul fi Brussell, id-9 ta' Frar 2016.
      
         
            Għall-Awtorità ta' Sorveljanza tal-EFTA
         
         Helga JÓNSDÓTTIR
         
            Membru tal-Kulleġġ
         
         Carsten ZATSCHLER
         
            Direttur
         
      
   
   
      (1)  ĠU L 328, 24.11.2006, p. 14.